****

**BASHKIA SARANDE**

**PROJEKT-VENDIM**

**Nr.\_\_\_, datë\_\_\_.\_\_\_2025**

**“PËR MIRATIMIN MARRËVESHJES SË BASHKËINVESTIMIT NDËRMJET FONDIT SHQIPTAR TË ZHVILLIMIT DHE BASHKISË SARANDË ME OBJEKT: "PROJEKTIMI, NDËRTIMI, ADMINISTRIMI DHE MENAXHIMI I QËNDRUESHËM I PROJEKTIT** **“POLI I ZHVILLIMIT TURISTIK NË SARANDË”**

Në mbështetje të ligjit nr. 139/2015 “Për vetëqeverisjen vendore”, i ndryshuar, neni 8 pika 1, neni 9, pika 1.2, shkronja “a”, pika 1.6 shkronja “a”, neni 54 , neni 64 shkronja “a”,”b” dhe “gj”, Vendim i Këshillit të Ministrave nr. 20, datë 9.1.2008 “Për miratimin e listës paraprake, të pronave të paluajtshme publike shtetërore, që transferohen në pronësi ose në përdorim, të Bashkisë Sarandë të qarkut të Vlorës”, Vendim i Këshillit të Ministrave nr. 235, datë 23.3.2011 "Për kalimin në pronësi, të bashkisë Sarandë, të sipërfaqes 9200 m², nga trualli funksional i pronës nr. 206 “Rezidenca qeveritare Sarandë”, për një ndryshim në vendimin nr.1058, datë 16.7.2008 “Për miratimin e listës së inventarit të pronave të paluajtshme shtetërore, të cilat i kalojnë në përgjegjësi administrimi Këshillit të Ministrave, për Drejtorinë e Shërbimeve Qeveritare”, të ndryshuar, dhe për një ndryshim në vendimin nr.20, datë 9.1.2008 të Këshillit të Ministrave “Për miratimin e listës paraprake të pronave të paluajtshme publike, shtetërore, që transferohen në pronësi ose në përdorim të bashkisë Sarandë të qarkut të Vlorës” , Këshilli Bashkiak pasi morri në shqyrtim relacionin e përgatitur nga Drejtorisë së Projekteve, Turizmit dhe Integrimit Europian, Drejtoria Juridike dhe Drejtoria e Planifikimit dhe Kontrollit të Zhvillimit të Territorit.

**VENDOSI:**

1. Miratimit e marrëveshjes së bashkëinvestimit ndërmjet Fondit Shqiptar të Zhvillimit dhe Bashkisë Sarandë për objektin “ *Projektimi, ndërtimi , administrimi dhe menaxhimi i qëndrueshem i projektit “Poli i Zhvillimit Turistik në Sarandë*”,sipas materialit bashkëlidhur dhe pjesë përbërëse të këtij vendimi.
2. Autorizimin e Kryetarit të Bashkisë Z.Oltion ÇAÇI, për nënshkrimin e së miratuar në pikën 1 dhe të çdo akti tjetër të nëvojshëm që rrjedh prej kësaj marrëveshjeje.
3. Shfuqizohet çdo vendim i Këshillit Bashkiak i cili bien ndesh me parashikimet e këtij vendimi.
4. Ngarkohen për zbatimin e këtij vendimi Kryetari i Bashkisë Sarandë dhe Drejtorisë së Projekteve, Turizmit dhe Integrimit Europian, Drejtoria Juridike dhe Drejtoria e Planifikimit dhe Kontrollit të Zhvillimit të Territorit.
5. Ky vendim hyn në fuqi sipas përcaktimeve të pikës 6 të nenit 55 të ligjit nr.139/2015 “Për vetëqeverisjen vendore” dhe pas konfirmimit ligjor nga Prefektit i Qarkut Vlorë.

**KRYETAR**

**Oltion ÇAÇI**

**Me urdhër delegim kompetencash**

**ZV/KRYETAR**

**Irena MARJANI**

**RELACION PER PROJEKT-VENDIMIT**

**“ PËR MIRATIMIN MARRËVESHJES SË BASHKËINVESTIMIT NDËRMJET FONDIT SHQIPTAR TË ZHVILLIMIT DHE BASHKISË SARANDË ME OBJEKT: I PROJEKTIT “POLI I ZHVILLIMIT TURISTIK NË SARANDË”**

Të Nderuar Këshilltar !

Krijimi i Poli Turistik të Sarandës, si një kampus Eco-Smart, me qëllim që të transformojë zonën në një qendër të integruar kulturore dhe ekonomike që ndërthur akomodimin, turizmin, artin, edukimin, kulturën dhe jetën e komunitetit. Projekti synon të rigjallërojë asetet e degraduara përmes ndërhyrjeve të qëndrueshme, duke ofruar një platformë për zhvillimin e ekonomisë lokale dhe promovimin e vlerave unike të rajonit.

Në thelb të këtij objektivi qëndron krijimi i një modeli ekonomik inovativ që lidh turizmin me edukimin, duke mundësuar uljen e papunësisë, rritjen e aftësive të specializuara dhe përmirësimin e cilësisë së jetës për komunitetin lokal. Përmes këtij projekti, Saranda synon të kthehet në një destinacion turistik tërheqës dhe një qendër zhvillimi që pasqyron harmoninë mes natyrës, kulturës dhe zhvillimit të qëndrueshëm.

Ndërhyrja do të konsistojë në:

- **KRIJIMI I HAPËSIRËS TË REKREACIONIT**

Në Pjesën e parë të projektit, është parashikuar krijimi i një hapësire të gjallë dhe të aksesueshme për komunitetin, duke u fokusuar në zhvillimin e zonave rekreative që nxisin relaksimin, argëtimin dhe ndërveprimin social. Këtu përfshihen :

Zonat e pushimit, të konceptuara si hapësira të qeta dhe të hijëzuara, të rrethuara nga gjelbërim i dendur dhe elemente dekorative natyrore. Këto zona do të ofrojnë stola dhe mobilje të përshtatshme për relaksim, duke krijuar një ambient ideal për banorët dhe vizitorët që duan të kalojnë kohë në natyrë.

Këndet e lojërave, të dizajnuara për të qenë të sigurta dhe argëtuese për fëmijët. Pajisjet janë të ndërtuara me materiale të qëndrueshme dhe miqësore me mjedisin, duke krijuar një hapësirë që inkurajon aktivitetin fizik dhe socializimin mes të rinjve.

Pishina publike, një atraksion kryesor i këtij niveli, e cila do të ofrojë mundësi për freskim dhe relaks gjatë muajve të ngrohtë. Pishina është projektuar për të plotësuar standardet moderne të sigurisë dhe higjienës, duke u shoqëruar me hapësira ndihmëse si tualete, dushe dhe zona shërbimi.

- **FUNKSIONALITETI I OBJEKTIT QEVERITAR, RESTORANT I INTEGRUAR NE TERREN, STRUKTURË AKOMODUESE SI REZIDENCË PËR ARTISTËT DHE VIZITORËS E ZONES.**

Në Pjesën e dytë të projektit, fokusi është vendosur në zhvillimin e funksioneve të ndryshme kulturore, sociale, dhe akomoduese, të cilat krijojnë një ekosistem të integruar shërbimesh dhe aktivitetesh. Ky nivel është konceptuar për të qenë një qendër dinamike që mbështet krijimtarinë, kulturën dhe ndërveprimin social, duke kombinuar hapësira të brendshme dhe të jashtme të menduara me kujdes.

*Funksionaliteti i objektit qeveritar*: Vila qeveritare do të ruajë identitetin e saj historik, ndërsa transformohet për të përmbushur funksione bashkëkohore. Ky objekt do të shërbejë si një pikë referimi dhe një komponent kryesor për ndërthurjen e traditës me modernitetin.

Një restorant i vendosur në një mjedis të natyralizuar, i cili ofron përvoja kulinare të lidhura me traditën dhe produktet lokale. Ky hapësirë do të jetë një atraksion i veçantë për vizitorët dhe një pikë takimi për artistët, studentët dhe komunitetin.

*Struktura Akomoduese*: Në këtë zonë do të ndërtohet një strukturë akomoduese me konceptin e apart-hotelit, e cila do të funksionojë si rezidencë për artistët, nomadët digjitalë, studentët dhe turistët. Hapësirat e saj do të jenë të disponueshme gjatë gjithë vitit dhe do të përfshijnë zona të veçanta për aktivitete dhe shërbime outdoor, duke mundësuar relaksim dhe frymëzim kreativ në një ambient unik.

Në tërësi, ky nivel përfaqëson zemrën sociale dhe kulturore të projektit, duke krijuar një hapësirë të shumëdimensionale që promovon artin, edukimin dhe përvojat kolektive.

* **SHKOLLA, HAPËSIRË PËR EVENTET E NDRYSHME**

Në Pjesën e tretë të projektit, fokusi kryesor është krijimi i një hapësire multifunksionale që i shërben njëkohësisht komunitetit, arsimit dhe aktiviteteve kulturore. Ky nivel është konceptuar për të përmbushur nevojat praktike të komunitetit, duke integruar një infrastrukturë të avancuar dhe elemente të qëndrueshme në dizajn.

*Funksionaliteti i shkollës 9-vjeçare si institucion arsimor*: Në këtë nivel, shkolla 9-vjeçare do të funksionojë si një institucion arsimor i mirëfilltë, me hapësira të pajisura për zhvillimin e procesit mësimor në përputhje me standardet bashkëkohore. Shkolla do të ofrojë mjedise moderne dhe të përshtatura për mësimdhënie, duke përfshirë klasa, laboratorë dhe zona për aktivitete jashtëshkollore.

*Krijimi i një hapësire komunitare për nxënësit e shkollës*: Për nxënësit do të krijohet një zonë komunitare që promovon ndërveprimin dhe aktivitetet jashtë mësimit, si klube, projekte kreative dhe lojëra edukative. Kjo hapësirë do të jetë e disponueshme për zhvillimin personal dhe shoqëror të fëmijëve në një mjedis të sigurt dhe frymëzues.

*Funksionaliteti i parkimit nëntokësor*: Një parkim nëntokësor do të ofrojë lehtësi për stafin e shkollës, prindërit dhe vizitorët. Kjo infrastrukturë do të ndihmojë në reduktimin e trafikut në sipërfaqet e jashtme, duke çliruar më shumë hapësira për aktivitete rekreative dhe arsimore.

*Hapësirë për artistët*: Një zonë e dedikuar për artistët do të integrohet në këtë nivel, duke ofruar studio krijimi dhe ambiente pune që mbështesin artin dhe frymëzimin. Kjo hapësirë do të inkurajojë bashkëpunimin mes artistëve dhe nxënësve, duke sjellë kulturën më pranë komunitetit.

*Hapësirë për evente promovuese*: Një zonë multifunksionale është dizajnuar për të pritur evente të ndryshme promovuese, si ekspozita, konferenca dhe aktivitete komunitare. Kjo hapësirë do të funksionojë si një pikë takimi për njerëzit e interesuar në kulturë, edukim dhe zhvillim komunitar.

Ndërhyrjet e tjera të zonës do të jetë si më poshtë:

* Rehabilitimit të shtresave për parkimin dhe rrugët brenda zonës së projektit;
* Vendosja e vendeve të parkimit dhe plotësimin e tyre me infrastrukturën utilitare;
* Sistemimin e hapesirave te jashtme në funksion të Shkollës 9 vjecare,
* Objektit qeveritrar, zonës së akomodimit, gjelbërimit, lojës dhe çlodhjes.
* Punime elektrike, ndriçim të rrugës, parkimit dhe zonës rreth strukturave.
* Vendosja e objekteve për tualete/ dhomë zhveshje në afërsi të pishinës
* Shtimi i shtigjeve dhe pikave panoramike në zonë
* Markim të zonës me sinjalistikë vertikale, horizontale, tabela informuese etj;
* Furnizimin e zonës me energji elektrike dhe ujë, KUSH, KUZ;

Për sa treguam më lartë “Poli i Zhvillimit Turistik Sarandë” është një projekt i rëndësishëm me potencial të madh për transformimin urban dhe ekonomik të zonës.

Përfitimet që do të gëzoj Bashkia Sarandë nga ky projekt paraqiten si më poshtë:

- Përfitimet ekonomike. Zhvillimi i këtij aktiviteti do të nxis zhvillimin e turizimit duke tërheqë më shumë turistë vendas dhe të huaj , si dhe është një potencial kryesor për punësimin duke krijuar vende të reja pune. Të gjitha këto përktheheb në më shumë të ardhura për bashkinë dhe komunitetin pasi rritja e konsumit lokal, do të kontribuojnë në buxhetin vendor.

- Përfitimet urbane dhe infrastrukturore , Projekti do të konktribojë në përmirësimin e infrastrukturës e cila sjellë investim në rrugë, ujësjellës, kanalizime , ndriçim etj. Zhvillimi i këtij projekti ndihmon në zhvillim të qëndrueshëm urban të zonës.

- Përfitimet mjedisore , Shtim i hapësirave të gjelbra do të krijoj një mjedis më të shëndetshëm, përmirëson cilësinë e ajrit etj

- Përfitime sociale dhe rekreative , Hapësirat e planifikuara për komunitetin të cilat do të përdoren nga banorët dhe vizitorët sjëllë rritje të cilësisë së jetës dhe më shumë argëtim për të gjitha grupmoshat.

- Përfitimet afatgjatë për imazhin e Qytetit , Saranda si destinacion premium: Rritet imazhi i qytetit si një qendër moderne dhe atraktive në rivierën shqiptare.Konkurrueshmëri me destinacionet ndërkombëtare: Më shumë investitorë dhe turistë e zgjedhin Sarandën për shkak të infrastrukturës së zhvilluar dhe standardeve më të larta.

Për sa arsyetuam më lartë, shpresojmë në mbështejen tuaj maksimale dhe votimin “*Për miratimin marrëveshjes së bashkëinvestimit ndërmjet fondit shqiptar të zhvillimit dhe bashkisë sarandë me objekt: "projektimi, ndërtimi, administrimi dhe menaxhimi i qëndrueshëm i projektit “poli i zhvillimit turistik në sarandë””*

**Z. Martion Zhupa**

Drejtor , Drejtoria e Projekteve, Turizmit dhe Integrimit Europian

**Garufo Koka**

Përgjegjës, Drejtoria Juridike

**Z. Zenel Bajrami**

Drejtor, Drejtoria e Planifikimit dhe Kontrollit të Zhvillimit të Territorit